‘Omgeemens’ sterf tydens haai-aanvalKimon Bisogno (Foto: Kimon Bisogno, Facebook) “Sy het terug in die gemeenskap geploeg en het soveel mense se harte aangeraak.” Só sal Kimon Bisogno (39) van Kaapstad onthou word nadat sy Sondag in ŉ haai-aanval naby Sentraalstrand op Plettenbergbaai dood is. Volgens inligting was Bisogno en haar lewensmaat, Diego, in Plettenbergbaai vir ŉ wegbreek toe die tragedie omstreeks 08:00 plaasgevind het. Sy is ook die ma van ŉ vyfjarige meisie, Luna Stella. Maroela Media het vroeër berig die Nasionale Seereddingsinstituut (NSRI) is na die toneel ontbied en het ŉ seereddingstuig uitgestuur. Bisogno se liggaam is kort daarna uit die water gehaal en na die strand geneem. Medelye het op Facebook ingestroom en Bisogno is geloof vir haar betrokkenheid by verskillende gemeenskapsprojekte. Dit sluit in uitreikaksies na haweloses in die Observatory-gemeenskap in Kaapstad. Sy en Diego het die Obs Pasta Kitchen, ŉ vrywilligersorganisasie, vyf jaar gelede by hul restaurant, Ferdinando’s Pizza, in Observatory begin en een keer per week tuisgemaakte pasta aan hawelose mense bedien. Blomme is buite die restaurant ter gedagtenis aan Bisogno geplaas. Die paartjie het ook gas en ander noodsaaklikhede bygedra tot Rainbow House, ŉ langtermynbehuisingsprogram vir mense wat vroeër op straat gewoon het. Carlos Mesquita, werksaam by Rainbow House in Observatory, sê Bisogno was ŉ stem vir hawelose mense. “Ons het jou teenwoordigheid op aarde verloor, maar die hemel het beslis ŉ engel bygekry. Ek is vanoggend op pad na Obervatory om absoluut seker te maak dat jou pragtige lig nie meer daar skyn nie. Maar dan weer, ek weet dat jou lig so helder is dat dit vir ewig daar sal skyn,” skryf Mesquita op sy Facebook-blad. Mesquita is ook die eienaar van CM Homeless Consultancy en Our House, wat ook in Observatory geleë is. Elizabeth Beer beskryf Bisogno op Facebook as ŉ sterk vrou met ŉ “helder glimlag en groot hart”. “Jy is ŉ voorbeeld vir so baie,” skryf sy. “Kimon was die definisie van ‘wees lief vir jou medemens’. Haar warmte en deernis is iets wat ek nooit sal vergeet nie,” sê Richard Bolland.